Nossere a Codroip e je stade fate la premiazion de edizion numar 36 dal Premi S. Simon, il plui innomenât concors leterari in lenghe furlane.
Une setemane indaûr la Jurie e veve nomenât i autôrs finaliscj, dopo vê tamesât lis nûf oparis ineditis in concors chest an, che daûr de opinion pandude dal president de Jurie, Carlo Tolazzi, a vevin dutis un bon nivel cualitatîf .
Il vincidôr al veve di saltâ fûr tra Gianluca Franco, cul romanç storic e fantastic ‘Il buinç’, Adriano Nascimbeni, che al è za stât plui voltis finalist e vincidôr dal concors codroipin, cul romanç zâl ‘Un fi par Santine’, e Raffaele Serafini, innomenât ostîr di Contecurte, in finâl cu la racuelte di contis ‘Soreli jevât a mont’.
Propit Serafini, che l’an passât al veve cjapade une segnalazion cu la racuelte Contis di famee, al è il vincidôr dal 36m Premi S. Simon.
Un premi meretât, pe origjinalitât de opare presentade e plui in gjenerâl pe sô ativitât tant che autôr ispirât e inovatîf e salacor ancje tant che agjitatôr leterari plen di snait e di dinamisim.
Cualchi setemane indaûr la cjase editore KappaVu e à dât fûr propit la sô racuelte segnalade de Jurie te edizion dal an passât dal concors codroipin.
Un sucès pal S. Simon, che za l’an passât al veve viodût in finâl une biele rieste di propuestis, e soredut un sucès pe scritture par furlan, che – compagn che tal cjamp de musiche – si conferme ancje in chest setôr une lenghe vive e vivarose, cundut che plui di cualchidun al fâs di dut par che no lu sedi, in particolâr tignintlu fûr des scuelis, di tantis parts dal vivi cuotidian e de plui part dai media.
fur_Latn fur_Latn fur_Latn fur_Latn fur_Latn fur_Latn fur_Latn